和陳簡齋韻
作者：葛勝仲
朝代：宋

paragraphs: 馬鞭雖長不及腹，山林朝市兩角逐。
華堂誰掛元吉麞，坐使朱門變林谷。
龍章鳯姿自有種，山野頭顱未爲辱。
長沙寫真得天趣，下眎馮尹皆奴僕。
君不見青州劉幡得異草，能遣死麕骨再肉。
又不見廣平射麕變浮屠，因罷校獵投金鏃。
兩幅陵陂槲葉香，儔侣共樂春草長。
昂頭妥尾無所畏，窘拘知勝觸藩羊。